23. februar 2022.

Henkel objavio Izveštaj o održivosti za 2021. i novi Strateški okvir za ostvarenje ambicije održivog poslovanja 2030+

Snažni rezultati u domenu održivosti u 2021.

i nove ambicije za 2030. i period posle

* **Snažni rezultati i napredak u ključnim dimenzijama u 2021.**
* **Unapređena strategija održivosti: Strateški okvir za ostvarenje ambicije održivog poslovanja 2030+**
* **Uvođenje novih ambicija, uključujući pomeranje pozitivnog uticaja na klimu u proizvodnji sa 2040. na 2030. godinu**

**Diseldorf -** Henkel je danas objavio svoj 31. Izveštaj o održivosti, u kome je naveo svoje uspehe i napredak u 2021. i takođe predstavio svoj novi Strateški okvir za ostvarenje ambicije održivog poslovanja 2030+.

„Održivost je duboko usađena u DNK naše kompanije i sastavni je deo našeg poslovanja. Zajedno sa strateškim prioritetima kao što su inovacije i digitalizacija, održivost je u srcu naše Agende za svrsishodni rast,“ rekao je Karsten Knobel, Izvršni direktor Henkela. „Održivost je takođe jedna od naših vrednosti i ona se odražava u našoj korporativnoj svrsi: Pioneers at heart for the good of generations. Uz pomoć naše ambicioznije strategije održivosti, ubrzaćemo našu transformaciju, uz još intenzivniju evoluciju našeg portfolija i procesa ka održivosti.“

„Prošla godina testirala je našu izdržljivost kao kompanije, kao pojedinaca i kao zajednica tokom borbe protiv pandemije COVID-19. Naša posvećenost rešavanju ekoloških, socijalnih i političkih izazova jasnija je nego ikada,“ dodala je Silvi Nikol, članica Upravnog odbora Henkela zadužena za ljudske resurse i održivost. „Ponosna sam što je u 2021. godini, uprkos izazovnom okruženju, Henkel uspeo da dodatno unapredi održivost u kritičnim oblastima kao što su zaštita klime i cirkularna ekonomija.“

**Snažni rezultati u izazovnoj godini**

U 2021. Henkel je učvrstio svoju strategiju održivosti, smanjivši emisije CO2 u okviru svog poslovanja (posebno prelaskom na zelenu energiju) i postigao je dalji napredak u održivoj nabavci sirovina kao i održivom finansiranju, između ostalog.

Henkel ima za cilj da **smanji svoj ugljenični otisak u proizvodnji za 65 odsto do 2025.** (u odnosu na polaznu godinu 2010). **Do kraja** **2021, Henkel je već prepolovio svoj otisak CO2 u proizvodnji**. Kako bi se ovo postiglo, kompanija se takođe fokusira na unapređenje svoje energetske efikasnosti i nabavljaće 100 odsto električne energije isključivo iz obnovljivih izvora do 2030. godine. Do kraja 2021. Henkel je **u potpunosti prilagodio proizvodnju u 21 državi, uključujući Kolumbiju i Francusku, tako da koristi električnu energiju koja je 100 odsto obnovljiva.** Henkel se danas nalazi na **68 odsto upotrebe obnovljive električne energije**.

Pored toga, Henkel je aktivno posvećen izgradnji prave **cirkularne ekonomije,** radeći sa raznim partnerima u čitavom lancu vrednosti i sarađujući na međunarodnim inicijativama kao što su Banka plastike (Plastic Bank) i Nova ekonomija plastike Fondacije Elen Makartur (New Plastics Economy by the Ellen MacArthur Foundation). Ambiciozna strategija za ambalaže ima za cilj da umanji količine i reciklira ambalažne materijale i spreči da završe u životnoj sredini. Jedan od istaknutih ciljeva je da **do** **2025. 100 odsto Henkelovih ambalaža može da se reciklira ili ponovo iskoristi**. Na kraju 2021. godine udeo je već bio oko 86 odsto. Henkel takođe stalno radi na **uvećanju udela recikliranih materijala u svom pakovanju na više od 30 odsto za sva plastična pakovanja** za svoju robu široke potrošnje širom sveta do 2025. godine. Na kraju 2021. kompanija je uvećala ovaj udeo na oko 18 odsto.

Henkel je takođe ostvario dobar napredak u svom cilju **nabavke 100 odsto palminog ulja i ulja palminih koštica na odgovoran način.** U 2021. kompanija je nabavljala 93 odsto svojih ukupnih potrebnih materijala i derivata kao sertifikovane sirovine u skladu sa modelom masovne ravnoteže RSPO (Okruglim stolom o održivom palminom ulju). Henkel pripisuje ovaj uspeh dugoročnoj saradnji sa razvojnom organizacijom Solidaridad, koja podržava male uzgajivače palminog ulja u Južnoj Americi, Africi i Aziji. Do sada, naši partneri su ostvarili pozitivan uticaj na više od 36.000 malih uzgajivača širom sveta.

Još jedna važna prekretnica je najava Henkelovog novog **Okvira za održivo finansiranje,** čime je stvorena direktna veza između strategije održivosti i strategije finansiranja.

Okvir obuhvata dva moguća oblika finansiranja: izdavanje obveznica povezanih sa održivošću kao i zelenih obveznica. U 2021. Henkel je napravio prve dve emisije prema uslovima ovog okvira, što ga je učinilo prvom kompanijom u svom sektoru koja je izdala obveznice u evrima čija je kamatna stopa povezana sa postizanjem posebnih ciljeva održivosti. Ukupno, **obveznice u vrednosti od više od 700 miliona evra izdate su prošle godine.**

**Postizanje ciljeva i ambicija kroz Strateški okvir za ostvarenje ambicije održivog poslovanja 2030+**

Ovi uspesi su u skladu sa ciljevima Henkela, postavljenih u okviru dugoročne strategije 2010. godine. Nakon decenije uspešnog ostvarenja napretka u održivosti, Henkel je u 2021. analizirao tekuću eksternu situaciju i očekivanja za strategiju i ambiciju u budućnosti.

Ova analiza dovela je do novog **Strateškog okvira za ostvarenje ambicije održivog poslovanja 2030+** koji takođe obuhvata **nove, dodatne dugoročne ambicije** koje će pomoći da se ekonomija i društvo transformišu ka održivosti.

Henkelov **Strateški okvir za ostvarenje ambicije održivog poslovanja 2030+** sastoji se od tri dimenzije:

* **Regenerativna planeta:** omogućava cirkularnu budućnost sa neto nultim emisijama ugljenika transformacijom poslovanja, proizvoda i sirovina, na osnovu nauke i inovacija.
* **Uspešne zajednice**: pomaganje ljudima da vode bolje živote kroz kolektivnu snagu privrede i brendova i podrškom jednakosti, obrazovanju i dobrobiti.
* **Partner od poverenja:** postizanje rezultata i sistemskih promena sa integritetom kroz kulturu zasnovanu na vrednostima, dubinski ukorenjenu u nauci i strasti za tehnologijom.

„Želimo da obezbedimo da su ambicije iz okvira usklađene sa očekivanjima naših akcionara u pogledu pristupa temama životne sredine, društvenim temama i upravi (ESG) sa rastućom dubinom naše angažovanosti u ovim oblastima," objasnila je Ulrike Sapiro, Direktorka održivosti u Henkelu. „Razmotrili smo gde možemo da odemo dalje, da postupamo brže i da budemo smeliji - i jedan od ključnih ishoda toga je što smo pomerili rok za postizanje pozitivnog uticaja na klimu u okviru naše proizvodnje sa 2040. na 2030.“

**Ključne nove ambicije** obuhvataju:

* Postizanje **poslovanja sa pozitivnim uticajem na klimu do 2030.** i jačanje puta ka nultim neto emisijama za emisije Opsega 3 (od izvora do rafova), u skladu sa Inicijativom za naučno zasnovane ciljeve (Science Based Targets initiative).
* Unapređenje cirkularnosti **povećanjem cirkularne upotrebe vode i otpadnih materijala u proizvodnji do 2030.**
* Postizanje **jednakosti rodova na svim nivoima rukovodstva do 2025.**
* Proširenje **programa obrazovanja zajednica i volonterstva.**
* Oblikovanje **budućnosti rada** za kompaniju i njene zaposlene putem daljeg razvoja i ekspanzije programa „Pametni rad“ (“Smart Work“) pokrenutog 2021.

Ulrike Sapiro je dodala: „Znamo da se svet oko nas, očekivanja naših zainteresovanih strana i prilike za napredovanje održivosti konstantno transformišu. Zato planiramo da redovno analiziramo i ažuriramo naš Strateški okvir za ostvarenje ambicije održivog poslovanja 2030+ sa novim opipljivim ciljevima i ambicijama i u budućnosti.“

O Henkelu

Henkel posluje širom sveta sa uravnoteženim i raznovrsnim portfoliom. Kompanija zauzima vodeće pozicije sa svoja tri poslovna sektora u oblastima industrijskog tržišta, kao i proizvoda široke potrošnje, zahvaljujući jakim brendovima, inovacijama i tehnologijama. Henkelov sektor Adhezivi Tehnologije je svetski lider na tržištu lepkova – u svim industrijskim segmentima u svetu. Sa sektorima Deterdženti i kućna hemija i Beauty Care, Henkel zauzima vodeće pozicije na mnogim tržištima i kategorijama širom sveta. Osnovan 1876. godine, Henkel iza sebe ima više od 140 godina uspešnog poslovanja. U 2021. godini, kompanija Henkel ostvarila je prodaju veću od 20 milijardi evra i korigovani operativni profit od oko 2,7 milijardi evra. Henkel zapošljava više od 52.000 ljudi širom sveta – predan i veoma raznovrstan tim, ujedinjen snažnom korporativnom kulturom, zajedničkom svrhom, kao i zajedničkim vrednostima. Kao priznati lider u održivosti, Henkel se nalazi na najvišim pozicijama mnogih međunarodnih indeksa i lista. Henkelove prioritetne akcije izlistane su u nemačkom indeksu DAX. Za više informacija, molimo vas posetite [www.henkel.com](http://www.henkel.com).

Foto materijal je dostupan na **www.henkel.com/press**

Kontakt Jelena Gavrilović Šarenac Jelena Stojanović

Telefon +381 11 207 22 09 +381 11 207 21 86

E-mail jelena.sarenac@henkel.com jelena.stojanovic@henkel.com

Henkel Srbija d.o.o.